CELEX: 32020D2127
Language: fi
Date: 2020-12-16 00:00:00
Title: Komission täytäntöönpanopäätös (EU) 2020/2127, annettu 16 päivänä joulukuuta 2020, Singaporen hyväksyttyihin pörsseihin ja tunnustettuihin markkinoiden ylläpitäjiin sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) N:o 600/2014 mukaisesti annetun komission täytäntöönpanopäätöksen (EU) 2019/541 muuttamisesta (ETA:n kannalta merkityksellinen teksti)

17.12.2020   
               
               
                  FI
               
               
                  Euroopan unionin virallinen lehti
               
               
                  L 426/65
               
            
         KOMISSION TÄYTÄNTÖÖNPANOPÄÄTÖS (EU) 2020/2127,
         annettu 16 päivänä joulukuuta 2020,
         Singaporen hyväksyttyihin pörsseihin ja tunnustettuihin markkinoiden ylläpitäjiin sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) N:o 600/2014 mukaisesti annetun komission täytäntöönpanopäätöksen (EU) 2019/541 muuttamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon rahoitusvälineiden markkinoista sekä asetuksen (EU) N:o 648/2012 muuttamisesta 15 päivänä toukokuuta 2014 annetun Euroopan parlamentin ja neuvoston asetuksen (EU) N:o 600/2014 (1) ja erityisesti sen 28 artiklan 4 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 600/2014 28 artiklan 1 kohdassa yksilöidään kauppapaikat, joilla Euroopan parlamentin ja neuvoston asetuksen (EU) N:o 648/2012 (2) 2 artiklan 8 kohdassa määritellyt finanssialan vastapuolet sekä asetuksen (EU) N:o 648/2012 10 artiklan 1 kohdan b alakohdan edellytykset täyttävät finanssialan ulkopuoliset vastapuolet voivat toteuttaa liiketoimia johdannaisilla, jotka kuuluvat johdannaislajiin, jonka on ilmoitettu kuuluvan kaupankäyntivelvollisuuden piiriin. Kauppapaikat, joissa tällaisia liiketoimia voidaan toteuttaa, on rajattu säänneltyihin markkinoihin, monenkeskisiin kaupankäyntijärjestelmiin, organisoituihin kaupankäyntijärjestelmiin sekä kolmansien maiden kauppapaikkoihin, joiden komissio on tunnustanut olevan vastaavien oikeudellisten vaatimusten ja tehokkaan valvonnan alaisia kyseisessä kolmannessa maassa. Kyseisen kolmannen maan edellytetään myös tarjoavan tehokkaan vastaavan järjestelmän sellaisten kauppapaikkojen tunnustamiseksi, joille on myönnetty toimilupa Euroopan parlamentin ja neuvoston direktiivin 2014/65/EU (3) mukaisesti.
                  
               
                     (2)
                  
                  
                     Komissio on asetuksen (EU) N:o 600/2014 28 artiklan 4 kohdan mukaisesti todennut täytäntöönpanopäätöksessä (EU) 2019/541 (4), että Singaporeen sijoittautuneisiin ja Singaporen rahaviranomaisen (Monetary Authority of Singapore), jäljempänä myös ’rahaviranomainen’, hyväksymiin hyväksyttyihin pörsseihin ja tunnustettuihin markkinoiden ylläpitäjiin sovellettavalla oikeudellisella ja valvontakehyksellä varmistetaan se, että ne noudattavat oikeudellisesti sitovia vaatimuksia, jotka vastaavat direktiivissä 2014/65/EU, Euroopan parlamentin ja neuvoston asetuksessa (EU) N:o 596/2014 (5) ja asetuksessa (EU) N:o 600/2014 vahvistettuja unionin kauppapaikoille asetettuja vaatimuksia ja jotka pannaan täytäntöön ja joita valvotaan tehokkaasti Singaporessa.
                  
               
                     (3)
                  
                  
                     Täytäntöönpanopäätöksen (EU) 2019/541 liitteessä vahvistettua hyväksyttyjen pörssien ja tunnustettujen markkinoiden ylläpitäjien luetteloa voidaan päivittää tarvittaessa asetuksen (EU) N:o 600/2014 28 artiklan 4 kohdassa säädetyn vastaavuuspäätöksen soveltamisalan laajentamiseksi koskemaan muita Singaporessa hyväksyttyjä pörssejä ja tunnustettuja markkinoiden ylläpitäjiä tai hyväksyttyjen pörssien ja tunnustettujen markkinoiden ylläpitäjien poistamiseksi luettelosta. Komissio voi toteuttaa erityisen tarkastelun milloin tahansa, jos komission on tilanteen kehityksen perusteella tarpeen arvioida uudelleen kyseisellä päätöksellä tehtyä vastaavuuden määrittelyä. Säännöllisen tai erityisen tarkastelun tulosten perusteella komissio voi päättää muuttaa kyseistä päätöstä tai kumota sen milloin tahansa, erityisesti jos tilanteen kehitys vaikuttaa edellytyksiin, joiden perusteella kyseinen päätös tehdään.
                  
               
                     (4)
                  
                  
                     Täytäntöönpanopäätöksen (EU) 2019/541 hyväksymisen jälkeen useat muut Singaporeen sijoittautuneet tunnustetut markkinoiden ylläpitäjät saivat Singaporen rahaviranomaiselta luvan käydä kauppaa johdannaisilla, jotka kuuluvat johdannaislajiin, jonka on ilmoitettu kuuluvan kaupankäyntivelvollisuuden piiriin. Singaporen rahaviranomaiselta saatujen tietojen perusteella kyseiset uudet tunnustetut markkinoiden ylläpitäjät ovat niiden oikeudellisesti sitovien vaatimusten mukaisia, jotka täytäntöönpanopäätöksen (EU) 2019/541 mukaan vastaavat direktiivissä 2014/65/EU unionin kauppapaikoille asetettuja vaatimuksia. Sen vuoksi komissio katsoo, että on aiheellista saattaa ajan tasalle täytäntöönpanopäätöksen (EU) 2019/541 mukainen hyväksyttyjen pörssien ja tunnustettujen markkinoiden ylläpitäjien luettelo, jota olisi muutettava lisäämällä siihen uusia Singaporeen sijoittautuneita rahaviranomaisen hyväksymiä tunnustettuja markkinoiden ylläpitäjiä.
                  
               
                     (5)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2019/541 liite tämän päätöksen liitteessä olevalla tekstillä.
         
         
            2 artikla
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 16 päivänä joulukuuta 2020.
            
               
                  Komission puolesta
               
               Ursula VON DER LEYEN
               
                  Puheenjohtaja
               
            
         
         
            (1)  EUVL L 173, 12.6.2014, s. 84.
         
            (2)  Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).
         
            (3)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
         
            (4)  Komission täytäntöönpanopäätös (EU) 2019/541, annettu 1 päivänä huhtikuuta 2019, Singaporen hyväksyttyihin pörsseihin ja tunnustettuihin markkinoiden ylläpitäjiin sovellettavan lainsäädäntö- ja valvontakehyksen vastaavuudesta Euroopan parlamentin ja neuvoston asetuksen (EU) N:o 600/2014 mukaisesti (EUVL L 93, 2.4.2019, s. 18).
         
            (5)  Euroopan parlamentin ja neuvoston asetus (EU) N:o 596/2014, annettu 16 päivänä huhtikuuta 2014, markkinoiden väärinkäytöstä (markkinoiden väärinkäyttöasetus) sekä Euroopan parlamentin ja neuvoston direktiivin 2003/6/EY ja komission direktiivien 2003/124/EY, 2003/125/EY ja 2004/72/EY kumoamisesta (EUVL L 173, 12.6.2014, s. 1).
      
      
         
            LIITE
            Singaporen rahaviranomaisen hyväksymät ja direktiivissä 2014/65/EU määriteltyjä kauppapaikkoja vastaaviksi katsottavat hyväksytyt pörssit:
            
                        1)
                     
                     
                        Asia Pacific Exchange Pte Ltd
                     
                  
                        2)
                     
                     
                        ICE Futures Singapore Pte Ltd
                     
                  
                        3)
                     
                     
                        Singapore Exchange Derivatives Trading Limited
                     
                  
               Singaporen rahaviranomaisen hyväksymät ja direktiivissä 2014/65/EU määriteltyjä kauppapaikkoja vastaaviksi katsottavat tunnustetut markkinoiden ylläpitäjät:
            
            
                        1)
                     
                     
                        Cleartrade Exchange Pte Ltd
                     
                  
                        2)
                     
                     
                        Tradition Singapore (Pte) Ltd
                     
                  
                        3)
                     
                     
                        BGC Partners (Singapore) Ltd
                     
                  
                        4)
                     
                     
                        GFI Group Pte Ltd
                     
                  
                        5)
                     
                     
                        ICAP AP (Singapore) Pte Ltd
                     
                  
                        6)
                     
                     
                        Tullet Prebon (Singapore) Ltd
                     
                  
                        7)
                     
                     
                        Nittan Capital Singapore Pte Ltd
                     
                  
                        8)
                     
                     
                        Bloomberg Tradebook Singapore Pte. Ltd